21. sz. napirendi pont

**E L Ő T E R J E S Z T É S**

# A Képviselő-testület 2022. szeptember 29-ei rendes ülésére

**Tárgy:** Csatlakozás a Polgármesterek Európai Szövetségéhez

**Készítette:** …………………………….

Kerényi Gyula

polgármesteri koordinátor

**Egyeztetve:** …………………………….

dr. Varga Előd Bendegúz

alpolgármester

**Látta:** …………………………….

dr. Szalai Tibor

jegyző

…………………………….

dr. Silye Tamás

jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

A 2008-ban létrehozott Polgármesterek Európai Szövetsége olyan helyi önkormányzatokat fog össze kontinensszerte, akik önként vállalják, hogy támogatják, egyben megvalósítják az Európai Unió klíma- és energiaügyi célkitűzéseit. Az alapítás óta 11.077 helyi önkormányzat csatlakozott az 1. számú mellékletként csatolt nyilatkozat aláírásával, Európa lakosságának közel felét, 341.213.729 főt lefedve. Magyarországról 278 önkormányzat tagja a szövetségnek, ami 7.649.843 főnyi lakosságot jelent. A Polgármesterek Európai Szövetsége mára a Polgármesterek Globális Szövetségének része.

A Polgármesterek Európai Szövetségének célja a fenntartható, klímasemleges Európa érdekében tett intézkedések fokozása. A Szövetség tagjai kiemelt törekvései között szerepel az éghajlatvédelem, valamint a globális hőmérséklet-emelkedés 1,5 [°C](https://hu.wiktionary.org/wiki/%C2%B0C) alatt tartása. A Szövetséghez csatlakozó városok együttműködnek abban, hogy a városukban csökkentsék a szén-dioxid és egyéb üvegháztartást okozó gázok kibocsátást, növeljék az ellenállóképességet az éghajlatváltozás – elkerülhetetlennek látszó – kedvezőtlen hatásaival szemben, illetve tegyenek az energiaszegénység elkerülése érdekében azáltal, hogy polgáraik számára biztonságos, fenntartható és elérhető energiát biztosítanak. A 2015-ös Párizsi Egyezménnyel összhangban az aláírók vállalják, hogy aktívan támogatják az EU azon célkitűzésének megvalósítását, hogy 2030-ra az üvegházhatást okozó gázok mennyiségét 40%-kal csökkentsék, 2050-re pedig törekszenek városaik karbonsemlegesítésére.

Annak érdekében, hogy a politikai kötelezettségvállalást gyakorlati intézkedések és konkrét projektek kövessék, a csatlakozók azt is vállalják, hogy a helyi határozattól számított két éven belül benyújtanak egy Fenntartható Energia- és Klíma-akciótervet (SECAP), amelyben vázolják a végrehajtani kívánt legfontosabb tevékenységeket. A terv a csökkentési tevékenységek nyomon követési érdekében tartalmazni fog egy Alapkibocsátási készletet, illetve egy Klímaváltozási kockázat- és veszélyeztetettség-értékelést. Az alkalmazkodási stratégiának vagy a SECAP részét kell képeznie, vagy külön tervezési dokumentum(ok)ban kell azt kidolgozni és beépíteni. Ez a határozott kötelezettségvállalás egy hosszú távú folyamat kezdetét jelzi, amely során a városoknak kétévente jelenteniük kell, hogyan halad a megvalósítás.

A Polgármesterek Európai Szövetségének Irodája számos lehetőséget kínál a hálózatépítésre, az együttműködésre és az ismeretek cseréjére, például testre szabott képzések és egymástól való tanulási programok formájában; valamint különböző témákban történő kapacitásépítési tevékenységekre (pl.: mérséklés, alkalmazkodás, energiaszegénység, pénzügyi támogatási és finanszírozási eszközök).

A Polgármesterek Európai Szövetségéhez való csatlakozás nem díjköteles, rendszeres tagsági díj fizetési kötelezettség sincs.

Budapest Főváros II. Kerületének Önkormányzatának SECAP-ja az Energiaklub közreműködésével 2022. december 31-ére kompletten elkészül, részleges felmérések már most is rendelkezésre állnak, továbbá a 353-361/2019.(XII.19.) képviselő-testületi határozatai egyértelműen rámutatnak a klíma védelmének fontosságára és kijelölik a cselekvési kereteket, ezen belül különösen a 360/2019. (XII.19.) határozat rendelkezik a SECAP-ról, említve a Polgármesterek Klíma- és Energiaügyi Szövetségét (ami megegyezik a Polgármesterek Európai Szövetségével).

Fentiekre tekintettel kérem a T. Képviselő-testületet a határozati javaslat elfogadására.

**Határozati javaslat**

A Képviselő-testület úgy dönt, hogy a Budapest Főváros II. Kerületi Önkormányzat csatlakozik a Polgármesterek Európai Szövetségéhez, elfogadja a Polgármesterek Európai Szövetsége kötelezettségvállalási dokumentumában foglaltakat, egyúttal felhatalmazza a Polgármestert annak aláírására.

**Felelős:** Polgármester

**Határidő:** 60 nap

*A határozati javaslat elfogadásához minősített többségű szavazati arány szükséges.*

**Budapest, 2022. szeptember 26.**

**Berg Dániel**

alpolgármester s.k.

**Mellékletek:**

1. Csatlakozási nyilatkozat (kötelezettségvállalási dokumentum)
2. 353-361/2019.(XII.19.) képviselő-testületi határozatok